האצ'ינס גורדון ברטון

האצ'ינס גורדון ברטון (באנגלית: Hutchins Gordon Burton; ) היה פוליטיקאי אמריקאי מקרוליינה הצפונית, שכיהן כחבר בית הנבחרים של קרוליינה הצפונית בשנים 1809–1810, ולאחר מכן ועד 1816 כתובע הכללי של קרוליינה הצפונית. הוא שב לבית הנבחרים המדינתי ב-1817 וכיהן בו עד 1819, אז נבחר כחבר בית הנבחרים של ארצות הברית, כיהן בו עד 1824, ולאחר מכן ועד 1827 כיהן כמושל קרוליינה הצפונית ה-22.
ראשית חייו
קיימת אי-ודאות בנוגע לזמן ולמקום לידתו של ברטון. נראה שהוא נולד במחוז מקלנבורג שבמושבת וירג'יניה ב-1774, אך חלק מהמקורות מציינים את שנת לידתו כ-1782. הוריו היו ג'ון ומרי (לבית גורדון) ברטון, וכשנפטר אביו כשהיה בן שלוש, נשלח ברטון למחוז גרנוויל שבקרוליינה הצפונית (כיום מחוז ואנס), כדי לחיות עם דודו, הקולונל ממלחמת העצמאות של ארצות הברית והפוליטיקאי רוברט ברטון .

בשנים 1795–1798 למד ברטון באוניברסיטת קרוליינה הצפונית בצ'אפל היל, ולאחר מכן למד משפטים והתקבל ללשכת עורכי הדין של המדינה.

קריירה פוליטית
ב-1809 נבחר ברטון לבית הנבחרים של קרוליינה הצפונית מטעם מחוז מקלנבורג, וכיהן בו עד 1810, כאשר הוא התפטר כדי לכהן כתובע הכללי המדינתי, תפקיד בו היא שימש עד 1816. הוא עבר לעיירה הליפקס ועסק שם בעריכת דין. ב-1817 הוא שב לבית הנבחרים של קרוליינה הצפונית וכיהן בו כנציג העיירה הליפקס. ב-1819 הוא נבחר לבית הנבחרים של ארצות הברית, בו הוא כיהן עד התפטרותו ב-23 במרץ 1824.

כמי שנחשב לפוליטיקאי עצמאי, אך עם זיקה למפלגה הפדרליסטית, נבחר ברטון כמושל קרוליינה הצפונית ה-22 ב-2 בדצמבר 1824 לאחר שישה סבבי הצבעה באספה הכללית. בנאומים שנשא בפני האספה הכללית, הוא הדגיש את הצורך לממש את סעיפי חוקת המדינה שנגעו למערכת החינוך. הוא טען שהחינוך צריך להיות בעדיפות גבוהה יותר מאשר עבודות ציבוריות, ושבתי הספר היסודיים חשובים יותר לרווחת הציבור מאשר המוסדות להשכלה גבוהה. בעת כהונתו כמושל הוא פיקח על הקרן הספרותית, ושימש כנשיא מועצת הנאמנים של אוניברסיטת קרוליינה הצפונית. הוא גם קרא לרפורמה בקוד הפלילי של המדינה, וקידם פיתוח שיטתי של כבישי המדינה ודרכי המים שלה. ב-1825 קיבל את פניו של הגנרל המרקיז דה לה פאייט וליווה אותו בעת ביקורו בקרוליינה הצפונית. ברטון נבחר לתקופות כהונתו השנייה והשלישית ב-1825 וב-1826 מבלי שניצבו מולו יריבים בבחירות, וכיהן את משך הכהונה המרבי על פי הגבלת הכהונה של שלוש השנים שהייתה אז בחוקת קרוליינה הצפונית.

ב-1827 מינה הנשיא ג'ון קווינסי אדמס את ברטון כמושל טריטוריית ארקנסו, אך הסנאט של ארצות הברית לא אישר את המינוי. לאחר מכן הוא פרש להליפקס ועסק בעריכת דין.
מותו
האצ'ינס גורדון ברטון נפטר בעת שערך ביקור אצל קרובי משפחה במחוז אירדל שבקרוליינה הצפונית ב-21 באפריל 1836. הוא נטמן בכנסיית האיחוד הפרסביטריאני במחוז לינקולן שבקרוליינה הצפונית.

לקריאה נוספת
 Sobel, Robert, and John Raimo, eds. Biographical Directory of the Governors of the United States, 1789–1978, Vol. 3, Westport, Conn.; Meckler Books, 1978, p. 1123.

קישורים חיצוניים
 האצ'ינס גורדון ברטון באתר אגודת המושלים הלאומית 

 האצ'ינס גורדון ברטון באנציקלופדיה של קרוליינה הצפונית 
 האצ'ינס גורדון ברטון באתר The Political Graveyard 

הערות שוליים

קטגוריה:אמריקאים ילידי וירג'יניה
קטגוריה:מושלי קרוליינה הצפונית
קטגוריה:מושלי מדינות ארצות הברית ללא שיוך מפלגתי
קטגוריה:התובעים הכלליים של קרוליינה הצפונית
קטגוריה:חברי בית הנבחרים של ארצות הברית מקרוליינה הצפונית
קטגוריה:חברי בית הנבחרים של ארצות הברית מטעם המפלגה הדמוקרטית-רפובליקנית
קטגוריה:בוגרי אוניברסיטת קרוליינה הצפונית בצ'אפל היל
קטגוריה:עורכי דין אמריקאים במאה ה-19
קטגוריה:אמריקאים שנולדו ב-1774
קטגוריה:אמריקאים שנפטרו ב-1836